Pūtvės akmuo
Pūtvės akmuo – saugomas geologinis gamtos paveldo objektas, esantis Šilalės rajono savivaldybėje Pūtvės kaime (Šilalės sen.). Pasiekiamas iš kelio  164  Mažeikiai–Plungė–Tauragė , atkarpoje Tauragė–Šilalė pasukus ties Burkėnais į rytus, apie 2 km pravažiavus žvyrkeliu pro Andriejaičius ir gilų Akmenos slėnį. Riedulys stūkso kaimo kryžkelėje, šalia keturių medžių, tarp kurių pastatyta stulpinė koplytėlė. Pūtvės akmuo yra žmogaus apdorotas riedulys, apvalios formos, 0,6 m aukščio, 4,0 m perimetro. Ant jo plokštumos įtaisyta vertikali šlifuoto akmens plokštė su įrašu „PŪTVĖ / 1307–2007“. Data siejama su 1307-1315 m. laikotarpiu, kuomet Karšuvos žemėje stovėjusią Pūtvės pilį porą kartų nusiaubė kryžiuočiai. Pūtvės akmuo paskelbtas saugomu Šilalės rajono savivaldybės tarybos 2006 m. gruodžio 29 d. sprendimu Nr. T1-1324.